SL Uradni list Evropske unije C 388/9

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 388/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„BEELITZER SPARGEL“

EU št.: PGI-DE-02167 - 9.2.2016

ZOP ( ) ZGO ( X )

1. Ime

„Beelitzer Spargel“

2. Država članica ali tretja država

Nemčija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Ime „Beelitzer Spargel“ se nanaša na užitne poganjke šparglja (Asparagus officinalis). Špargelj je večletna grmičasta rastlina. Razlikujemo med pridelavo belih in zelenih špargljev. Beli šparglji se glede na barvo naprej delijo na bele in vijoličaste šparglje. Če dozorijo na soncu, imajo zeleni šparglji značilno zeleno barvo. Gojijo se lahko vse vrste špargljev brez izjem. Vsi šparglji, gojeni na opredeljenem geografskem območju (glej specifikacije in zemljevid pod točko 4), spadajo pod označbo „Beelitzer Spargel“.

Odvisno od sorte imajo lahko začetek stebla, luske in vršiček vijoličast pridih. Z rednim pobiranjem, običajno enkrat ali dvakrat na dan, in takojšnjo obdelavo proizvod ostane svež, dokler ne pride do potrošnika. Beli šparglji se režejo v zemlji, zeleni pa nad tlemi. Šparglji „Beelitzer Spargel“ se tržijo kot stebla dolžine 16 do 24 cm ter kot kratkostebelni šparglji in vršički. „Kratkostebelni šparglji“ in „vršički“ ne izpolnjujejo zahteve glede najkrajše dolžine 16 cm. Šparglji z vršičkom imajo na enem koncu vedno vršiček, medtem ko ga kratkostebelni šparglji lahko tudi nimajo.

Debelina špargljev „Beelitzer Spargel“ se meri v milimetrih. Najmanjša debelina je 8 mm. Običajno so šparglji razvrščeni v razrede, pri čemer je razlika med najtanjšim in najdebelejšim primerkom 4 mm: 8–12 mm, 12–16 mm, 16–20 mm, 20–24 mm, 24–28 mm ter 28 mm in več. Glede na zahteve strank so lahko potrebni tudi odmiki od lestvice razvrščanja. Na primer: meja za razvrščanje se lahko zviša z 12 na 14 mm in s 16 na 18 mm.

Meja odstopanja ne obstaja.

Poganjki se prodajajo olupljeni in neolupljeni. Lupijo se lahko mehansko ali ročno. Izpolnjene morajo biti minimalne zahteve, določene v standardu UN/ECE. To vključuje zlasti naslednje značilnosti:

— celi,

— zdravi (proizvodi, ki so zaradi gnitja ali drugih pomanjkljivosti neprimerni za uživanje, se izločijo),

— čisti; praktično brez vidnih tujih snovi,

— svežega vonja in videza,

— praktično brez zajedavcev in poškodb zaradi zajedavcev,

— praktično brez mehanskih poškodb,

— brez odvečne zunanje vlage, tj. ustrezno „osušeni“, če so bili oprani ali hlajeni z mrzlo vodo,

— brez tujega vonja in/ali okusa.

Dovoljena je rahla ukrivljenost stebla. Večina vršička šparglja mora biti zaprta.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Šparglji „Beelitzer Spargel“ se brez izjeme gojijo na opredeljenem geografskem območju. To velja za pridelavo in pobiranje na poljih, pa tudi za faze priprave, kot so razvrščanje, povezovanje v šopke, in kadar je to ustrezno, lupljenje. Tako dosežen kratek čas prevoza od polja do mesta priprave ter posledična omejitev razdalje in trajanja prevoza prispevata k zagotavljanju svežine.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Priprava in pakiranje se tako kot pridelava in pobiranje izvajata na opredeljenem geografskem območju.

Svežina končnega proizvoda se tako lahko ohrani, saj ni dolgega prevoza. Izogibanje nepotrebno dolgemu prevozu odločilno prispeva tudi k ohranjanju kakovosti, saj zagotavlja hladilno verigo in preprečuje lomljenje stebel, ki se mu je mogoče izogniti.

3.6 Posebna pravila za označevanje proizvoda, za katerega se uporablja registrirano ime

Proizvod je označen z izrazom „Beelitzer Spargel“. Šparglji „Beelitzer Spargel“ so lahko ob prodaji označeni tudi z naslednjim logotipom:

4. Jedrnata opredelitev geografskega območja

Območje, na katero se nanaša označba „Beelitzer Spargel“, zajema območje Beelitzer Sander na deželnem okrožju Potsdam Mittelmark in dele deželnega okrožja Teltow Fläming. Velikost območja je posledica kmetijske potrebe po kolobarjenju te večletne kulture.

Meje geografskega območja so naslednje:

na vzhodu: lokalna cesta med krajem Saarmund ter kraji Tremsdorf (ki se začne pri A10), Schiaß (do križišča z L 793), Blankensee, Schönhagen, Ahrensdorf, Märtensmühle, Liebätz, Ruhlsdorf, vse do križišča z B101;

na jugu: lokalna cesta od naselja Woltersdorf, vzdolž ceste B101 do križišča z lokalno cesto med krajema Neu Frankenfelde in Berkenbrück, nato do Berkenbrücka, Gottsdorfa, Kemnitza do Buchholza ter vzdolž glavne ceste B2 do odcepa za Brachwitz ter od tega odcepa do Brachwitza, Schlalacha in Lintheja;

na zahodu: lokalna cesta od Lintheja do krajev Brück, Damelang, Cammer do Golzowa in vzdolž glavne ceste B102 od Golzowa do avtoceste A2;

na severu: avtocesta A2 (od križišča v Brandenburgu do tridelnega avtocestnega razcepa pri Werderju) in avtocesta A10 (od tridelnega avtocestnega razcepa pri Werderju do avtocestnega mosta čez lokalno cesto od Saarmunda do Tremsdorfa).

5. Povezava z geografskim območjem

(1) Okus in kakovost špargljev „Beelitzer Spargel“ izhajata iz podnebnih in talnih razmer, značilnih za to območje. Na pridelovalno območje Beelitz vpliva celinsko podnebje, za katero so značilni majhna količina padavin, velike temperaturne razlike in močno sonce. Temperature se lahko zelo hitro povzpnejo z nočnih zmrzali na precej več kot 25 °C. Za območje so spomladi značilna stabilna celinska območja visokega zračnega tlaka nad Poljsko. Povprečna letna temperatura je 8,5 °C, povprečna količina padavin pa 530 mm. Tla so rahla, peščena in globoka z visoko stopnjo prepustnosti zraka. Natančneje, značilne so naslednje vrste tal: pesek (P) in ilovnat pesek (IP). Ugodne razmere za gojenje in hitra rast, ki jo omogočajo peščena tla in celinsko podnebje, dajejo nežen proizvod, za katerega je značilen uravnotežen okus brez pretirane grenkobe in neželenih priokusov. Počasneje ko raste steblo šparglja, več časa je na voljo za razvoj neželenih grenkih snovi in kopičenje snovi, ki pospešujejo olesenelost. Teh značilnosti je bistveno manj zaradi hitre rasti, ki jo omogočajo lokalne razmere. Hitra rast prav tako znatno zavira nastanek prekomerne fiziološke mrežavosti. Nežna stebla, malo grenkobe in nizka stopnja olesenelosti so razlogi za priljubljenost špargljev med potrošniki. Razloga za to hitro rast sta: prvič – rahla, peščena tla na območju Beelitzer Sander, ki se zelo hitro segrejejo, in drugič – zelo sončno spomladansko vreme, na katero vpliva vzhodnoevropsko celinsko podnebje. To obdobje je odločilno za hitro rast v času pobiranja. Nižje zimske temperature, ki znižujejo povprečno letno temperaturo, pozitivno vplivajo tudi na obdobje mirovanja špargljev in spodbujajo intenzivno brstenje. Za okus špargljev „Beelitzer Spargel“ je značilna močna aroma. Zaradi rahlih, peščenih tal in vsakodnevnega pobiranja imajo šparglji „Beelitzer Spargel“ posebno nežna stebla. Tla, ki se hitro segrejejo, skupaj z močnim soncem spodbujajo hitro rast in prispevajo k tej nežnosti. Hitra rast prispeva tudi k ravnim steblom. Gojenje špargljev „Beelitzer Spargel“ na poljih na območju Beelitzer Sander daje špargljem edinstven, izviren in prijeten okus. Poleg tega posebne metode pridelave, ki temeljijo na visoki tehnologiji, ter bližina pridelovalnih območij in obratov za pripravo zagotavljajo nadgrajevanje in vzdrževanje kakovosti. Zaradi dolge tradicije gojenja špargljev v tej regiji je bilo pridobljenega ogromno strokovnega znanja, ki se še danes tako kot v preteklosti prenaša iz roda v rod ter se kaže v visokem standardu pridelave.

(2) Gojenje špargljev „Beelitzer Spargel“ ima dolgo tradicijo. To je osnoval steklarski mojster in pridelovalec Karl Friedrich Wilhelm Hermann, ki je leta 1861 postal prvi človek v Beelitzu, ki je zasadil cela polja špargljev. Prvi šparglji „Beelitzer Spargel“ so se v večjih količinah prodajali na mestni tržnici od leta 1870. 4. aprila 1908 je bil v lokalnem časopisu Beelitzer Zeitung objavljen poziv k ustanovitvi zadruge za trženje špargljev, da bi se pritisku na nižanje cen, ki so ga izvajali trgovci na debelo iz Berlina in predelovalci, zoperstavili z lastno prodajo in trženjem špargljev. 24. oktobra 1910 je bilo v Beelitzu ustanovljeno neodvisno združenje za šparglje, sadje in vrtnarstvo. Leta 1910 je na območju Beelitz približno 600 pridelovalcev špargljev upravljalo približno 1 000 juter (250 ha), na katerih so se pridelovali šparglji. Vsak dan ob 18h so tovornjaki, ki so pripeljali z berlinske osrednje tržnice, odpeljali šparglje z razdelilne točke v Beelitzu na namembni kraj. O dolgi tradiciji in pomenu pridelave špargljev v Beelitzu pričajo tudi članki iz časopisa Beelitzer Zeitung, objavljeni leta 1910 in 1912. Med drugim so že takrat razpravljali o skupni udeležbi na sejmu zelenjave v Berlinu. Od leta 1927 je bilo območje Beelitz s 450 ha največje območje pridelave špargljev v tedanjem okrožju Zauch-Belzig. Predstavljalo je približno 10 % vseh območij v Nemčiji, na katerih so se pridelovali šparglji. Po letu 1990 je špargljem iz Beelitza zelo hitro znova uspelo doseči tradicionalno visok ugled, ki temelji na posebni kakovosti proizvoda, na katero pozitivno vplivajo ugodne razmere za gojenje. Od leta 1990 se je pridelovalno območje nenehno povečevalo in zdaj obsega več kot 1 500 ha, zaradi česar je največje enotno območje pridelave v deželi Brandenburg. Šparglji so zdaj najpomembnejša vrsta zelenjave v tej zvezni deželi. Ob otvoritvi sezone, ki poteka vsako leto, postane pridelovalno območje izložbeno okno za gojenje zelenjave v Brandenburgu in se je uveljavilo kot vodilno na področju pridelave, trženja in komercializacije. Poleg tega mesto Beelitz že dolgo let nosi ime svojega slavnega proizvoda in se predstavlja kot „Beelitz – mesto špargljev“. Številne turistične znamenitosti prispevajo k velikemu ugledu, ki ga šparglji „Beelitzer Spargel“ uživajo pri potrošnikih. Številne turiste na to območje privabijo tudi kmetije z restavracijami in špargljeva pot v Beelitzu. Zelo priljubljen je prav tako muzej špargljev v Beelitzu. Poleg tega šparglji v sezoni zavzamejo osrednje mesto na menijih lokalnih restavracij. Letni festival špargljev je osrednji dogodek na koledarju mesta Beelitz. Na njem so predstavljeni sveži šparglji „Beelitzer Spargel“, katerih prodaja se zaradi priljubljenosti špargljev med obiskovalci močno poveča. Od leta 1997 v Beelitzu vsako leto okronajo kraljico špargljev, ki ta plemeniti proizvod s pridelovalnega območja Beelitz predstavlja na številnih prireditvah, organiziranih ob otvoritvi sezone, in kmetijskih festivalih, ki potekajo med sezono.

Sklic na objavo specifikacije

(drugi pododstavek člena 6(1) te uredbe)

https://register.dpma.de/DPMAregister/geo/detail.pdfdownload/41617

(1) UL L 343, 14.12.2012, str. 1.